ททท. จัดกิจกรรมวิ่ง Sexy Run Koh Mak กระตุ้นการเดินทางท่องเที่ยวภูมิภาค สร้างรายได้สู่ชุมชน
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย หรือ ททท. เปิดเผยว่า ททท. ร่วมกับ ททท.สำนักงานตราด และ องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน(องค์การมหาชน) หรือ อพท. ได้จัดกิจกรรมวิ่ง Sexy Run Koh Mak ขึ้น เพื่อกระตุ้นเศรษฐกิจและการท่องเที่ยวเกาะหมาก และ จังหวัดตราด รวมถึง ให้ผู้เข้าร่วมกิจกรรมได้สัมผัสถึงการท่องเที่ยวที่เป็นมิตรกับสิ่งแวดล้อม low carbon destination อาทิ กิจกรรมแข่งขันกีฬาพื้นบ้าน มวยทะเล และชักกะเย่อ กิจกรรม Trash Hero (กลุ่มจิตอาสา) ส่วนกิจกรรมท่องเที่ยวที่เป็นมิตรต่อสิ่งแวดล้อม เช่น พายซัพบอร์ด พายคายัค เป็นต้น ซึ่งการจัดกิจกรรมดังกล่าว จะจัดขึ้นระหว่างวันที่ 19 - 20 สิงหาคม 2565 โดยจุดเริ่มต้นที่อ่าวสวนใหญ่ (เกาะหมาก รีสอร์ท) และสิ้นสุดที่สะพานอ่าวนิดจังหวัดตราด ซึ่งมีระยะทางการแข่งขัน 2 ระยะทาง ประกอบด้วย ระยะทาง 5 กิโลเมตร และ ระยะทาง 10 กิโลเมตร ค่าบริการการสมัครเข้าร่วมกิจกรรมอยู่ที่ 500 - 600 บาทตามลำดับ สำหรับผู้ที่สนใจกิจกรรมวิ่ง Sexy Run Koh Mak สามารถสอบถามรายละเอียดเพิ่มเติมได้ที่ Facebook Fanpage : Sexy Run Koh Mak Trat และสมัครเข้าร่วมกิจกรรมฯได้ตั้งแต่วันนี้ (วันที่ 28 มิถุนายน 2565) จนถึงวันที่ 31 กรกฎาคม 2565